## Rješenje kojim se Gradu Splitu, Split, odobrava prospekt o izdavanju municipalnih obveznica, javnom ponudom, u nematerijaliziranom obliku, na ime, u ukupnom iznosu od EUR 8.100.000,00, u denominaciji

### NN 104/2007 (12.10.2007.), Rješenje kojim se Gradu Splitu, Split, odobrava prospekt o izdavanju municipalnih obveznica, javnom ponudom, u nematerijaliziranom obliku, na ime, u ukupnom iznosu od EUR 8.100.000,00, u denominaciji

# HRVATSKA AGENCIJA ZA NADZOR FINANCIJSKIH USLUGA

**3059**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
članka 22. stavak 4. Zakona o tržištu vrijednosnih papira (»Narodne novine« broj
84/02 i 138/06), te članka 215. Zakona o općem upravnom postupku (»Narodne
novine« broj 53/91 i 103/96 – Odluka Ustavnog suda Republike Hrvatske, broj Us-248/94),
Uprava Hrvatske agencije za nadzor financijskih usluga, temeljem Zahtjeva Grada
Splita, Split, Obala kneza Branimira 17, za odobrenje prospekta o izdavanju
municipalnih obvez­nica javnom ponudom i odobrenje objavljivanja podataka
prilikom uvrštenja obveznica Grada Splita, Split, Obala kneza Branimira 17, u
prvu kotaciju Zagrebačke burze, na sjednici održanoj 4. listopada 2007. godine,
donijela je

## RJEŠENJE

### O ODOBRENJU PROSPEKTA O IZDAVANJU OBVEZNICA JAVNOM PONUDOM

1. Gradu Splitu, Split, Obala kneza Branimira 17, odobrava se prospekt o
izdavanju municipalnih obveznica, javnom ponudom, u nematerijaliziranom obliku,
na ime, u ukupnom iznosu od EUR 8.100.000,00, u denominaciji od EUR 1, dospijeća
2015. godine.
2. O zahtjevu Grada Splita Split, Obala kneza Branimira 17, za odobrenje
objavljivanja podataka prilikom uvrštenja obveznica u prvu kotaciju Zagrebačke
burze, odlučit će se nakon potpunog okončanja postupka.
3. Ovo rješenje objavit će se u »Narodnim novinama«.

```
Obrazloženje
```

I. Grad Split, Split, Obala kneza Branimira 17, (dalje u tekstu: Izdavatelj),
podnio je Hrvatskoj agenciji za nadzor financijskih usluga (dalje u tekstu:
Agencija), 29. lipnja 2007. godine, Zahtjev za odobrenje prospekta o izdavanju
municipalnih obveznica javnom ponudom i odobrenje objavljivanja podataka
prilikom uvrštenja obveznica Izdavatelja u prvu kotaciju Zagrebačke burze, te
dokumentaciju, sukladno Zakonu o tržištu vrijednosnih papira (dalje u tekstu:
Zakon) i Pravilniku o sadržaju zahtjeva i prilozima za odobrenje prospekta i
skraćenom prospektu (»Narodne novine« broj 118/03, dalje u tekstu: Pravilnik), a
12. rujna 2007. godine, posljednju izmjenu i dopunu prospekta i dokumentacije.
II. U provedenom postupku utvrđeno je da je Odlukom Vlade Republike Hrvatske o
davanju suglasnosti Gradu Splitu za zaduženje izdavanjem municipalnih obveznica,
od 26. travnja 2007. godine, dana suglasnost Gradu Splitu za zaduženje na
domaćem tržištu kapitala, izdavanjem municipalnih obveznica, u ukupnom iznosu od
8.100.000,00 EUR (protuvrijednost 60.000.000,00 kuna, prema srednjem tečaju
Hrvatske narodne banke na dan obrade zahtjeva), za financiranje razvojnih
projekata, utvrđenih Odlukom o prihvaćanju kapitalnih projekata koji se
financiraju zaduživanjem putem obveznica (Službeni glasnik Grada Splita 32/2005)
i Odlukom Gradskog vijeća Grada Splita o zaduživanju Grada Splita izdavanjem
municipalnih obveznica, Klasa: 402-01/06-01/126, urbroj: 2181/01-11-06-18 od 28.
prosinca 2006. godine.
Sukladno navedenim odlukama Grad Split zadužuje se izdavanjem obveznica, javnom
ponudom, u nematerijaliziranom obliku, na ime, u ukupnom iznosu zaduženja od
8.100.000,00 EUR, u denominaciji od EUR 1, dospijeća 2015. godine.
Prinos izdanja obveznica utvrdit će se na temelju prinosa na 8-godišnji Euroswap,
utvrđenog u 10.00 sati 2 radna dana prije datuma izdanja obveznica, uvećan za
premiju koja odražava kreditni rizik izdavatelja te trenutačnu situaciju na
tržištu kapitala. Ulagatelji će na vrijeme biti upoznati s konačnim prinosom,
kamatnom stopom i cijenom izdanja kako bi svoju odluku donijeli na temelju svih
karakteristika obveznica. Cijena izdanja utvrdit će se na temelju prinosa.
Agent i Pokrovitelj izdanja je Zagrebačka banka d.d., Zagreb, Paromlinska 2.
Razdoblje upisa obveznica trajat će pet radnih dana od dana otvaranja upisa,
koji će biti utvrđen i objavljen u javnom pozivu na upis obveznica u dnevnim
novinama. Sukladno odredbi članka 24. stavak 1. Zakona, izdavatelj je obvezan
javni poziv na upis obveznica i prospekt objaviti u roku od 30 dana od dana
dostave rješenja Agencije kojim se odobrava izdavanje obveznica javnom ponudom.
Jedan radni dan nakon zatvaranja razdoblja upisa, Agent i Pokrovitelj izdanja
obavijestit će svakog ulagatelja o rezultatu upisa obveznica.
Razdoblje uplate će trajati 1 radni dan počevši od 2. radnog dana zatvaranja
razdoblja upisa. Investitori fizičke osobe će u razdob­lju upisa deponirati
iznos potrebnih sredstava za kupnju nominalnog iznosa obveznica na račun agenta
izdanja, te će upisnicom dati nalog agentu izdanja da na dan uplate izvrši
uplatu u korist Izdavatelja. Razliku između deponiranog iznosa sredstava i
konačnog iznosa uplate, bit će bez odgode vraćena investitorima – fizičkim
osobama, a najkasnije u roku od 2 radna dana nakon datuma izdanja. Investitori
pravne osobe će obveznice uplaćivati na dan uplate sukladno instrukciji koju im
je dostavio agent izdanja. Dan uplate je ujedno datum izdanja obveznica.
U provedenom postupku, utvrđeno je da su zahtjevu Izdavatelja za odobrenje
prospekta o izdavanju municipalnih obveznica javnom ponudom, priloženi svi
prilozi propisani Zakonom i Pravilnikom te da podneseni prospekt sadrži sve
podatke u skladu s odredbom članka 21. Zakona, slijedom čega je sukladno odredbi
članka 22. stavak 4. Zakona, riješeno kao točki 1. izreke.
III. U provedenom postupku utvrđeno je da je Izdavatelj podnio i Zahtjev za
odobrenje objavljivanja podataka prilikom uvrštenja obveznica Izdavatelja u prvu
kotaciju Zagrebačke burze, s određenom dokumentacijom u prilogu.
Sukladno odredbi članka 29. Zakona, vrijednosne papire koje izdaje javnom
ponudom, Izdavatelj je obvezan izdati u nematerijaliziranom obliku i uvrstiti u
kotaciju burze u roku od mjesec dana kada su vrijednosni papiri izdani.
Budući da će u slučaju uspješnog izdanja municipalnih obvez­nica javnom ponudom
temeljem odobrenog prospekta, podaci koje je Izdavatelj obvezan objaviti
prilikom uvrštenja svojih obveznica u prvu kotaciju burze, biti različiti od
podataka sadržanih u odobrenom prospektu o izdanju municipalnih obveznica javnom
ponudom, Agencija će o zahtjevu Izdavatelja za objavljivanje podataka prilikom
uvrštenja obveznica u prvu kotaciju Zagrebačke burze, odlučiti nakon što
Izdavatelj Agenciji u roku od 7 (sedam) dana od isteka roka za uplatu obveznica
dostavi obavijest o broju i postotku upisanih i uplaćenih obveznica, osobama
koje su upisale i uplatile obveznice te obavijest o datumu uključenja predmetnih
obveznica u depozitorij Središnje depozitarne agencije d.d., Zagreb, Heinzelova
62/a, kao i podatke koje je prilikom uvrštenja obvezan objaviti sukladno
odred­bi članka 96. stavak 1. Zakona.
Slijedom navedenog, riješeno je kao u točki 2. izreke.
IV. Nadalje, utvrđeno je da je sukladno odredbi članka 2. stavak 3. Pravilnika o
vrsti i visini naknada i administrativnih pristojbi Hrvat­ske agencije za nadzor
financijskih usluga (»Narodne novine« br. 45/06 i 11/07) Izdavatelj kao tijelo
javne vlasti oslobođen od plaćanja naknade i administrativne pristojbe.
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-11/21
Urbroj: 326-111/07-6
Zagreb, 4. listopada 2007.

Predsjednik Uprave
**Ante Samodol**, v. r.

Rješenje, NN 104/2007-3059
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)